Hraško, Igor, poslanec NR SR (2012-08-08):
Ďakujem pekne, pani predsedajúca. Vážený pán minister, vážený pán minister, ktorý počúva vedľa, milé kolegyne, milí kolegovia, ja tuná nebudem dlho. Mám len dve také, myslím si, že dôležité veci, o ktorých by som chcel trošku porozprávať. Jedna sa týka, alebo teda obidve sa týkajú odvodov, teda zvýšených odvodov pre niektoré kategórie ľudí. V prvom rade sa budem venovať odvodom pre dohodárov, teda v podstate budem sa venovať hlavne tejto oblasti. Odvody sa majú po novom týkať vlastne všetkých dohodárov, ktorí pracujú u nás na dohody. Myslím si, že nie je to správne riešenie, pretože na dohody pracujú aj tí, ktorí majú riadne zamestnanie, ale popritom ešte robia iné činností. No a do tých iných činností ja radím komplet celý tretí sektor, to znamená, že všetky mimovládne organizácie, občianske združenia. Odvody totižto nie sú v rámci grantových systémov, z ktorých môžu získavať financie na prácu, spracovanie, napĺňanie projektov, občianskych, bežných občianskych združení, nie sú oprávneným výdajom v týchto projektoch. A v podstate, keď sa zamyslíme nad príjmom občianskych združení, tak môžu získavať príjmy z dvoch percent, prípadne z nejakých darov, ktoré, žiaľ, ale pri tých bežných občianskych združeniach nie sú veľké, dokonca by som povedal, že niekedy sú až žiadne. No a z tejto činnosti potom majú vykonávať napĺňanie svojich cieľov. V prípade, že si zamestnajú niekoho na dohodu, na napĺňanie v rámci nejakého projektu, ktorý momentálne spracúvajú, tak vždy je na to vyčlenená nejaká čiastka a tými dohodami sa to dalo riešiť. To znamená, že dostali nejakú odmenu a tým pádom projekt mohol fungovať. Ak však zaradíme odvody do dohôd, to znamená, že túto položku nie je jednak možné odpočítať, teda do toho projektu nie je zahrnutá. Čiže tam občianske združenia budú musieť vynakladať viacej prostriedkov. Teda buď vynakladať viacej prostriedkov na napĺňanie týchto cieľov a projektovej činnosti, alebo budú musieť dať nižšiu odmenu tým ľuďom, ktorí pre nich teda budú tieto veci spracovať. Obávam sa teda toho, že to nepovedie pozitívnym smerom a pre rozvoj občianskej spoločnosti, je, si myslím, dôležité mať dobre fungujúci tretí sektor. Takže z tohto pohľadu by som bol rád, keby sa prijal úzus, alebo teda pozmeňovací návrh, aby dohodári, ktorí vlastne pracujú pre mimovládne organizácie alebo teda tretí sektor, boli z tohto vyňatí. Ďalej si myslím, že tu je ohrozená skupina študentov, pretože môže nastať jeden konflikt. Škoda, že tu nesedí pani kolegyňa Vaľová, ale možnože pán minister mi to bude vedieť potom vysvetliť. Ja mám otázku. V prípade, že budú študenti odvádzať odvody z dohôd o vykonaní práce, zaradia sa do riadneho sociálneho systému. To znamená, že od toho času sa im začne počítať ich osobný mzdový bod. A v tomto prípade vidím vlastne ohrozenie, pretože, teda ohrozenie tohto osobného mzdového bodu študentov, pretože oni, pokiaľ budú mať nízke príjmy a budú ich mať pravidelné, tak im to vlastne znižuje alebo teda dáva na veľmi nízku úroveň osobný mzdový bod a tým pádom sa im započítava strašne nízka čiastka do dôchodku. Ono počíta sa s tým, že vysokoškolsky vzdelaný študent bude mať nadpriemerné príjmy, pokiaľ skončí vysokú školu a nastúpi do zamestnania. Ako vieme, strašne veľa študentov, ktorí skončia vysokú školu, končí na úradoch práce a nevie si nájsť zamestnanie. To je prvá kategória. A druhá kategória sú tí, ktorí si nájdu zamestnanie aspoň také, aby čiastočne pokryli potreby, ktoré majú pri naštartovaní sa, vstupe do života. To znamená, že berú prácu, ktorá je pod úrovňou priemernej mzdy. To znamená, že nemajú zase nadpriemerné príjmy na to, aby si tento osobný mzdový bod zdvihli na vyššiu úroveň. To znamená, že tuná skutočne vidíme ohrozenie aj tejto skupiny. A potom je malá vlastne skupina ľudí, ktorí sa skutočne s vysokoškolským vzdelaním zamestnajú tak dobre, že majú príjmy na takej úrovni, ktoré im dokážu zdvihnúť tú hodnotu osobného mzdového bodu na takú úroveň, aby im z toho plynul reálny slušný dôchodok v budúcnosti. Takže myslím si, že aj študentov by sme mohli vlastne z tejto kategórie vylúčiť, ktorí by teda platili, a to teda neplatí len na študentov počas, ja neviem, napríklad strednej školy, ktorí dovŕšia alebo skončia strednú školu, pretože tam to nemusí byť ohraničené vekom, lebo niektorí končia v osemnástich a niektorí v devätnástich. Ja by som to zohľadnil aj na študentov vysokých škôl, pretože vlastne aj toto je tá najhoršia kategória. Povedzme, že štúdium na vysokej škole trvá šesť rokov, takže oni za šesť rokov si, žiaľ, nadbehnú taký, takú nízku hladinu osobného mzdového bodu, že im to môže uškodiť. Takže bol by som rád, keby sa tieto dve veci zapracovali v druhom čítaní ako pozmeňovacie návrhy. My niečo máme prichystané, takže budeme radi, ak to potom odsúhlasíte. Skúste sa nad tým zamyslieť, budem veľmi rád. Ďakujem veľmi pekne.